Diari Oficial de la Generalitat Valenciana


Sumari del DOGV 6812, del 06-07-2012 (2012/6643)

ORDE 35/2012, de 22 de juny, de la Conselleria d'Educació, Formació i Ocupació, per la qual s'aproven les bases reguladores per a la convocatòria d'incentius econòmics destinats al foment de l'ocupació per a socis en cooperatives i societats laborals, així com per a assistències tècniques i inversions en les esmentades empreses, i es convoquen per a l'exercici 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6812

Data del DOGV
:   06-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6643


Data del document
:   22-06-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 35/2012, de 22 de juny, de la Conselleria d'Educació, Formació i Ocupació, per la qual s'aproven les bases reguladores per a la convocatòria d'incentius econòmics destinats al foment de l'ocupació per a socis en cooperatives i societats laborals, així com per a assistències tècniques i inversions en les esmentades empreses, i es convoquen per a l'exercici 2012. [2012/6643]  
Mitjançant l'Orde de 16 d'abril de 2008, de la Conselleria d'Economia, Hisenda i Ocupació (DOCV 5748, de 23 d'abril), es van aprovar les bases reguladores per a la concessió d'ajudes destinades al foment de les cooperatives i societats laborals, amb les quals s'adaptava a la Comunitat Valenciana les ajudes establides en l'Orde TAS/3501/2005, de 7 de novembre, per la qual s'establixen les bases reguladores per a la concessió de subvencions per al foment de l'ocupació i millora de la competitivitat en les cooperatives i societats laborals. Estes bases van ser, al seu torn, modificades mitjançant l'Orde 30/2010, de 27 de juliol, de la Conselleria d'Economia, Hisenda i Ocupació (DOCV 6326, de 5 d'agost).  
L'aplicació de les bases aconsella procedir a la seua modificació, a fi de vincular-les més estretament amb la generació de nous llocs de treball i facilitar, també, la planificació i execució d'inversions per part de les empreses d'economia social beneficiàries, fent possible així la concessió de les subvencions per les inversions començades en l'exercici en què se sol·liciten, encara que la seua execució s'haja iniciat amb anterioritat a la sol·licitud d'ajudes per estes.  
A més, s'ha aprofitat la modificació de les bases per a actualitzar algunes referències obsoletes a òrgans que han variat la seua denominació o a normes que ja no es troben vigents i, també, per a precisar determinats requeriments de la documentació que ha de constar en els expedients administratius de concessió de les subvencions de referència i de les obligacions que assumixen els beneficiaris que reben les ajudes, en especial quan es troben cofinançades pel Fons Social Europeu.  
  
D'altra banda, per a la millor aplicació pràctica del principi de concurrència competitiva entre les sol·licituds formulades i per a la valoració preferent d'estes sol·licituds des de l'òptica de la creació d'ocupació estable per als socis treballadors o de treball de les empreses d'economia social beneficiàries, resulta necessari realitzar determinades correccions i actualitzar les regles que han de servir per a l'aplicació dels criteris de valoració continguts en la base 5, les noves regles dels quals s'arrepleguen en l'annex II d'esta orde, de manera que es dóna una nova redacció a les regles.  
A pesar de la limitació de les modificacions que s'han fet, s'ha preferit publicar novament la totalitat de les bases, a fi de facilitar el seu coneixement i aplicació, tant per la mateixa Administració com per les empreses destinatàries de les ajudes i la resta d'operadors jurídics i econòmics interessats en estes; per a això s'ha optat per derogar expressament les bases aprovades per l'esmentada Orde 30/2010, de 27 de juliol, i substituir-les per les que apareixen en l'annex I, que regiran per a les convocatòries que es produïsquen des de la seua entrada en vigor.  
En la tramitació d'esta orde han sigut consultades la Confederació de Cooperatives de la Comunitat Valenciana i la Federació Valenciana d'Empreses d'Economia Social i s'ha complit el que establix el Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Així mateix, s'han emés els preceptius informes sobre la necessitat i l'oportunitat del contingut d'esta orde i sobre l'estimació del gasto en què pot incórrer l'Administració per a portar-la a efecte.  
  
En virtut d'això, en compliment del que es preceptua en els articles 9 i 17 de la Llei 38/2003, General de Subvencions, i fent ús de les facultats que em conferix l'article 28 de la Llei 5/1983, del Consell, i l'article 47 de la Llei d'Hisenda Pública de la Generalitat Valenciana,  
  
  
  
ORDENE  
  
Article 1. Aprovació de bases  
S'aproven les bases que apareixen en l'annex I, adjunt, que han de regir la concessió d'ajudes destinades al foment de les cooperatives i societats laborals a través de subvencions a les esmentades empreses a la Comunitat Valenciana.  
Les esmentades bases contenen la regulació i el procediment a què podran acollir-se els destinataris del règim d'ajudes que s'establix en estes bases.  
  
Article 2. Convocatòria d'ajudes per a l'exercici 2012  
1. Per a l'exercici de 2012, i de conformitat amb el que establix la Llei 10/2011, de 27 de desembre, de Pressupostos de la Generalitat per a l'exercici 2012 (DOCV 6682, de 30 de desembre de 2011), es convoquen les ajudes regulades en les bases que s'aproven per mitjà d'esta orde, que es finançaran amb càrrec a l'aplicació pressupostària 09.03.02, programa 315.10, Condicions de Treball, Cooperativisme i Economia Social, línies i imports que a continuació s'indiquen, sense perjuí que estos es puguen veure incrementats en funció de majors disponibilitats econòmiques:  
a) Les ajudes per a la incorporació de desempleats com a socis treballadors o de treball regulades en la base 15 es finançaran amb càrrec al capítol IV, codi línia T5266000, amb un import global màxim d'1.187.640 euros, dels quals 34.110 euros són finançats pel Fons Social Europeu, Programa Operatiu 2007-2013, 8.530 euros són cofinançament dels anteriors amb fons propis de la Generalitat, 470.000 euros són fons propis no condicionats de la Generalitat i els 675.000 euros restants són fons finalistes procedents del Servici Públic d'Ocupació Estatal.  
  
b) Les ajudes per a assistències tècniques regulades en la base 17 es finançaran amb càrrec al capítol IV, codi línia T5266000, amb un import global màxim de 150.000 euros, procedent de fons propis de la Generalitat, no condicionats.  
c) Les ajudes a la realització d'inversions regulades en la base 16 es finançaran amb un import global màxim de 350.000 euros, amb càrrec al capítol VII, del codi línia T2242000, procedents de fons propis, no condicionats, de la Generalitat.  
2. Convocatòria oberta d'ajudes per a la incorporació de socis  
a) La resolució de les sol·licituds d'ajuda per a la incorporació de socis es farà en règim de convocatòria oberta.  
b) Sense perjuí del que es disposa respecte de l'import global màxim destinat en l'exercici 2012 a finançar les ajudes a la incorporació de socis regulades en la base 15 i de conformitat amb el que establix l'article 59 del Reglament de la Llei General de Subvencions, aprovat per Reial Decret 887/2006, de 21 de juliol, s'establix, per a les dites ajudes, la realització de dos procediments de selecció successius en l'exercici 2012: una primera selecció tindrà lloc entre les sol·licituds d'ajuda per a integració de socis que es presenten dins del mes següent a la data de la publicació d'esta convocatòria; una segona selecció es farà entre les sol·licituds presentades des d'eixa última data i fins a la data de finalització del termini màxim de presentació de sol·licituds.  
  
c) L'import màxim de les ajudes a atorgar a les sol·licituds presentades en el primer dels períodes que es fixen en l'apartat anterior serà de 950.112,00 euros; s'establix com a import màxim a atorgar a les que es presenten en el segon període el de 237.528,00 euros, si bé esta última xifra pot ser incrementada amb la quantitat a la qual ascendisca el finançament no aplicat a les ajudes a què es referix el primer dels períodes, a estos efectes la resolució que acorde el trasllat haurà d'expressar la seua quantia i el període a què s'aplicarà, sense que, en cap cas, l'acord de trasllat puga suposar menyscabament dels drets de les empreses que hagen sol·licitat esta ajuda durant el primer dels referits períodes. En ambdós períodes, el termini màxim per a dictar una resolució serà de tres mesos, de conformitat amb el que s'establix amb caràcter general en la base 7.4 de les reguladores d'estes ajudes.  
  
3. En cas que es puga disposar de crèdits addicionals per a atendre les subvencions objecte de la present convocatòria, l'òrgan concedent podrà, prèvia publicació dels crèdits addicionals disponibles i sense necessitat de fer una nova convocatòria, procedir a aplicar els crèdits addicionals a la concessió de les subvencions a què es referix la present convocatòria. A estos efectes, es fixen com a quanties addicionals màximes per a l'exercici 2012 les següents:  
a) Per a ajudes a la incorporació de desempleats com a socis treballadors o de treball regulades en la base 15 de l'esmentada orde, la xifra de 200.000 euros, amb càrrec al capítol IV, del codi de línia T5266000.  
b) Per a ajudes en concepte d'assistències tècniques regulades en la base 17 de l'esmentada orde, la xifra de 50.000 euros, amb càrrec al capítol IV, del codi de línia T5266000.  
c) Per a ajudes a la realització d'inversions regulades en la base 16 de l'esmentada orde, la xifra de 250.000 euros, amb càrrec al capítol VII, del codi de línia T2242000.  
  
Article 3. Terminis de presentació de sol·licituds per a l'exercici 2012  
Per a l'exercici 2012, podran sol·licitar-se les ajudes que es convoquen per mitjà de la present orde en els terminis que s'indiquen a continuació:  
1. Les ajudes per raó d'integració laboral de socis en empreses d'economia social, ja corresponguen a incorporacions realitzades en el present exercici o a les produïdes en el tercer quadrimestre de l'any 2011, des de l'endemà de la publicació d'esta orde en el Diari Oficial de la Comunitat Valenciana i fins al dia 14 de setembre de 2012.   
  
2. Les sol·licituds per a obtindre subvencions per a prestacions d'assistència tècnica podran presentar-se en el termini d'un mes comptat de l'endemà de la publicació d'esta orde.   
3. Les sol·licituds per a subvencions a la inversió podran presentar-se en el termini d'un mes comptat de l'endemà de la publicació d'esta orde.  
  
Article 4. Aprovació de normes de valoració de les sol·licituds  
En desplegament de la base 5 i per a la valoració de les sol·licituds presentades, s'aproven les normes contingudes en l'annex II a la present orde, que regiran per a la convocatòria de 2012 i les successives, fins que no siguen modificades per les corresponents resolucions anuals de convocatòria.  
  
DISPOSICIONS ADDICIONALS  
  
Primera. Finançament  
La Conselleria d'Educació, Formació i Ocupació finançarà les ajudes a què es referix la present orde amb càrrec al programa pressupostari 315.10 Condicions de Treball, Cooperativisme i Economia Social. Durant els exercicis en què les bases romanguen vigents, es publicaran les dotacions anuals, consignades en els Pressupostos de la Generalitat, amb què s'hagen de finançar.  
L'aplicació i execució d'esta orde, incloent-hi a este efecte tots els actes jurídics que es puguen dictar en el desplegament o execució de l'orde, no podrà tindre cap incidència en la dotació de tots i cada un dels capítols de gasto assignats a l'esmentada conselleria, i en tot cas haurà de ser atesa amb els mitjans personals i materials de la conselleria competent per raó de la matèria.   
  
Segona. Consideració de ajudes de minimis  
Les ajudes que es concedisquen de conformitat amb el que preveu la present orde ho seran en el marc del Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 379 de 28 de desembre de 2006), per això es troben exemptes del requisit de notificació i es consideren compatibles amb el mercat comú.  
  
Tercera. Definició de PIME  
A l'efecte del que disposa la present convocatòria i en les bases que es contenen en l'annex I adjunt, i de conformitat amb la definició que figura en el Reglament (CE) núm. 800/2008 de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat de Funcionament de la Unió Europea (Reglament general d'exempció per categories), la categoria de PIME està constituïda per les empreses que ocupen menys de 250 persones i el volum de negocis anual de les quals no excedix els 50 milions d'euros o el balanç general anual de les quals no excedix els 43 milions d'euros.  
  
Quarta. Complement i execució  
Es faculta el titular de la Direcció General de Treball, Cooperativisme i Economia Social per a dictar totes les instruccions o resolucions que siguen necessàries per a complementar o executar el que disposa esta orde.  
  
DISPOSICIÓ DEROGATÒRIA  
  
Única  
Queda expressament derogada l'Orde 30/2010, de 27 de juliol, de la Conselleria d'Economia, Hisenda i Ocupació, per la qual es van aprovar les bases reguladores per a la concessió d'ajudes destinades al foment de les cooperatives i societats laborals. Així mateix, queden derogades totes les disposicions del mateix rang o d'un rang inferior que s'oposen al que disposa esta orde.  
  
DISPOSICIÓ TRANSITÒRIA  
  
Única  
Les convocatòries d'ajudes acordades a l'empara de les bases aprovades per l'Orde 30/2010, de 27 de juliol, es resoldran de conformitat amb estes bases.  
  
DISPOSICIONS FINALS  
  
Primera. Recursos  
Esta orde, que posa fi a la via administrativa, pot ser impugnada davant de l'orde jurisdiccional contenciós administratiu en el termini de dos mesos des de la seua publicació en el Diari Oficial de la Comunitat Valenciana, d'acord amb el que disposa l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 22 de juny de 2012  
  
La consellera d'Educació, Formació i Ocupació,  
MARÍA JOSÉ CATALÁ VERDET  
  
  
ANNEX I  
  
ÍNDEX  
  
CAPÍTOL I. Disposicions generals  
Base 1. Objecte, àmbit d'aplicació i convocatòria de les ajudes  
Base 2. Entitats beneficiàries i gastos subvencionables  
Base 3. Sol·licitud de subvencions  
Base 4. Documentació que haurà d'adjuntar-se a les sol·licituds  
Base 5. Criteris per a la concessió  
Base 6. Procediment de concessió  
Base 7. Concessió de la subvenció  
Base 8. Resolució d'incidències i control de les ajudes  
Base 9. Obligacions dels beneficiaris  
Base 10. Justificació de la subvenció  
Base 11. Quantia de les ajudes i concurrència d'estes  
Base 12. Minoració i resolució de les ajudes concedides  
Base 13. Cofinançament dels Fons Estructurals de la Unió Europea  
  
CAPÍTOL II. Actuacions subvencionables  
Base 14. Actuacions subvencionables  
Base 15. Incorporació de desempleats com a socis treballadors o socis de treball a cooperatives i societats laborals  
Base 16. Subvencions a la inversió  
Base 17. Prestació d'assistència tècnica  
Base 18. Quantia de les subvencions  
Base 19. Documentació específica per a cada classe d'ajuda i subvenció  
Base 20. Liquidació  
  
  
BASES PER A LA CONCESSIÓ DE SUBVENCIONS A COOPERATIVES I SOCIETATS LABORALS  
  
CAPÍTOL I  
Disposicions generals  
  
Base 1. Objecte, àmbit d'aplicació i convocatòria de les ajudes  
1. Estes bases tenen com a objecte regular la concessió de subvencions dirigides a fomentar la incorporació, amb caràcter indefinit, com a socis treballadors o de treball, en cooperatives i societats laborals, preexistents o de nova constitució, de desempleats i de treballadors amb contracte de treball de caràcter temporal en la mateixa cooperativa o societat laboral en què s'integren com a socis, així com a donar suport al desenrotllament de projectes de creació i modernització d'este tipus d'empreses de l'economia social, per mitjà d'una millora de la seua competitivitat, de manera que així es facilita la seua consolidació.  
2. Les ajudes regulades en les presents bases es concediran únicament a cooperatives i societats laborals, per a actuacions realitzades en centres de treball ubicats en el territori de la Comunitat Valenciana, amb independència del lloc del seu domicili social o del registre en què figuren inscrites.  
3. Les ajudes que es concedisquen a l'empara de les presents bases tindran la consideració de subvencions públiques.  
4. En compliment del que preveu l'article 23.2 de la Llei 38/2003, de 17 de novembre, General de Subvencions, i de l'article 47.11 del Text Refós de la Llei d'Hisenda Pública Valenciana i d'acord amb el que establisca la Llei de Pressupostos de la Generalitat per a l'exercici corresponent, mitjançant resolució dictada per la persona titular de la Conselleria d'Educació, Formació i Ocupació, publicada en el Diari Oficial de la Comunitat Valenciana, es convocaran les ajudes regulades per les presents bases, i es donarà publicitat de les línies de crèdit i de l'import global màxim destinat, en el corresponent exercici, a la concessió de les ajudes previstes en estes bases, sense perjuí que este import es puga veure incrementat en funció de les disponibilitats pressupostàries. La convocatòria podrà preveure així mateix la concessió de subvencions sense necessitat de nova convocatòria, en els casos en què ho autoritza l'article 58 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.  
5. Només es podran sol·licitar les ajudes de caràcter plurianual regulades en la base 16.4, lletra g d'esta mateixa orde quan expressament s'establisca esta possibilitat en la convocatòria del corresponent exercici pressupostari, i en este cas caldrà ajustar-se al que disposa respecte d'això en l'article 29 del Text Refós de la Llei d'Hisenda Pública Valenciana.  
  
Base 2. Entitats beneficiàries i gastos subvencionables  
1. Podran acollir-se a les subvencions previstes en estes bases:  
  
a) Les cooperatives i societats laborals per a l'actuació d'incorporació, amb caràcter indefinit, com a socis treballadors o socis de treball en cooperatives o societats laborals de desempleats o de treballadors amb contracte de treball de caràcter temporal en la mateixa cooperativa o societat laboral en què s'integren com a socis.  
  
b) Les cooperatives i les societats laborals que acrediten un increment net dels llocs de treball corresponents a socis treballadors o de treball en els últims 24 mesos anteriors a la data de la sol·licitud, per a les actuacions vinculades a la inversió. També podran sol·licitar esta ajuda les cooperatives amb socis treballadors o de treball i les societats laborals que, en el mateix període de 24 mesos, acrediten un increment net del nombre de treballadors no socis amb contracte indefinit, sempre que els contractes corresponents a estos treballadors tinguen data anterior en tres o més mesos a la data en què es presente la sol·licitud de l'ajuda.  
  
c) Les cooperatives de treball associat i les societats laborals per a les actuacions de prestació d'assistència tècnica.  
d) Les entitats associatives o representatives de cooperatives que compten amb socis treballadors o de treball i de societats laborals per a les actuacions d'assistència tècnica que es presten a un conjunt determinat de les dites societats.  
2. Amb caràcter general, les sol·licitants hauran de reunir els requisits següents:  
a) Estar legalment constituïdes i inscrites. S'entendrà com a data d'inscripció la de l'assentament de presentació en el registre públic corresponent, sempre que la inscripció es produïsca dins del termini de validesa d'este assentament.  
b) No estar incursa en cap de les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.   
c) Estar al corrent de les obligacions tributàries i de Seguretat Social.  
d) No haver sigut sancionades, mitjançant una resolució ferma, amb la pèrdua de la possibilitat d'obtindre subvencions.  
3. Gastos subvencionables. Seran subvencionables els gastos que de manera indubtable responguen a la naturalesa de l'activitat subvencionada i que s'hagen pagat efectivament en el període a què es referisca cada convocatòria amb anterioritat a la finalització del període de justificació determinat en la base 10. En tot cas, caldrà ajustar-se al que disposa l'article 31, apartats tres, quatre, cinc, set, huit i nou de la Llei 38/2003, de 17 de novembre, General de Subvencions.  
4. Respecte de l'impost sobre el valor afegit (IVA):  
a) Si l'entitat sol·licitant només du a terme operacions declarades exemptes, en virtut del que disposa l'article 20.1 de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament amb càrrec a la subvenció concedida l'IVA suportat.  
b) Si l'entitat sol·licitant du a terme també operacions no declarades exemptes, només podrà justificar amb càrrec a la subvenció concedida l'IVA suportat no deduïble derivat d'eixes operacions, per aplicació del percentatge de prorrata que li corresponga.  
5. Els gastos subvencionables que es justifiquen es correspondran amb els costos reals efectivament pagats pels beneficiaris, no podran superar el valor de mercat d'estos i hauran de ser justificats per mitjà de factures originals totalment pagades, certificacions d'obra, si és el cas, o altres documents comptables de valor probatori equivalent.  
  
6. En cas que la subvenció s'haja concedit per a gastos d'abast plurianual, la justificació d'esta es farà, per a cada anualitat subvencionada, de conformitat amb el que establixen els anteriors apartats d'esta base i amb el que es determina expressament en la corresponent resolució de concessió de l'ajuda.  
  
Base 3. Sol·licitud de subvencions  
1. Les sol·licituds per a l'obtenció de les ajudes regulades en estes bases es presentaran en qualssevol dels registres d'entrada dependents de la Conselleria d'Educació, Formació i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.  
  
2. La presentació de la sol·licitud comportarà l'autorització perquè, en el cas de ser concedida l'ajuda sol·licitada, l'empresa sol·licitant siga inclosa en la llista pública de beneficiaris prevista en l'article 18 de la Llei 38/2003, de 17 de novembre, General de Subvencions, i en l'article 7, apartat 2, lletra d del Reglament (CE) 1828/2006, de la Comissió, de 8 de desembre de 2006.  
  
Base 4. Documentació que haurà d'adjuntar-se a les sol·licituds  
1. Sense perjuí de la documentació que, per a cada tipus d'ajuda, s'establisca específicament en la base corresponent, a les sol·licituds s'ha d'adjuntar la documentació general següent:  
a) Targeta d'identificació fiscal.  
b) Escriptura de constitució de l'entitat, a la qual s'adjuntaran els estatuts vigents d'esta i totes les seues modificacions.  
c) Document nacional d'identitat i, llevat que la capacitat de representació es preveja en els estatuts de l'entitat, escriptura de poder, suficient i subsistent per a actuar davant de l'Administració pública en el procediment de concessió de subvencions i ajudes públiques, de la persona o persones físiques que actuen en nom i representació d'una persona jurídica en la subscripció de la sol·licitud. Quan la representació s'haja conferit amb caràcter mancomunat, la sol·licitud s'ha de subscriure conjuntament pels que, de conformitat amb el que disposa el títol que els concedisca facultats mancomunades, puguen representar vàlidament la sol·licitant.  
d) Declaració subscrita per la representació legal de l'entitat, amb referència a la data de la sol·licitud, si es troba al corrent en el compliment de les obligacions registrals o d'una altra índole que vinguen imposades a l'entitat sol·licitant per la legislació específica d'aplicació a esta, segons es tracte d'una cooperativa o una societat laboral. Expressament es farà constar que l'entitat, en cas de comptar amb treballadors per compte d'altri, no sobrepassa els límits legals de contractació d'estos o que ha obtingut l'oportuna autorització per l'excés.  
  
e) Dades de domiciliació bancària, segons model facilitat a l'efecte (model de domiciliació bancària) que es presentaran, necessàriament, en dos exemplars originals, de conformitat amb el que establix l'article 5 de l'Orde 18/2011, de 17 de juny, de la Conselleria d'Economia, Hisenda i Ocupació.  
f) Memòria, segons model, en relació amb l'activitat objecte de la subvenció, que ha d'incloure les circumstàncies que concórreguen en el projecte d'entre les ressenyades en la base 5 i que permeten aplicar els criteris de valoració que serviran de base a la concessió de la subvenció. La falta d'ompliment de qualsevol dels apartats de la memòria serà valorada atorgant zero punts al corresponent criteri.   
  
g) Documentació acreditativa que el sol·licitant es troba al corrent del compliment de les seues obligacions tributàries i amb la Seguretat Social als efectes de ser beneficiari de subvencions públiques, la vigència de les qual s'estenga, almenys, cinc mesos comptats des de la data de la seua presentació.   
La presentació de la sol·licitud de subvenció comportarà autorització de l'empresa sol·licitant perquè l'òrgan concedent obtinga de manera directa, per mitjà de certificats telemàtics, l'acreditació de les circumstàncies previstes en els articles 18 i 19 del Reglament de la Llei 38/2003, de 17 de novembre, General de Subvencions, referits al compliment d'obligacions tributàries i compliment d'obligacions amb la Seguretat Social, respectivament, i en este cas el sol·licitant no ha d'aportar la corresponent certificació. No obstant això, el sol·licitant podrà denegar expressament el consentiment, per a la qual cosa ha d'aportar llavors la certificació en els termes que preveu l'esmentat reglament.  
  
No obstant el que s'ha expressat en el paràgraf anterior, en cas que l'entitat no dispose de personal soci o treballador que haja d'estar donat d'alta en el règim general de la Seguretat Social o en l'especial que, si és el cas, corresponga, l'empresa sol·licitant presentarà, necessàriament, declaració referida a este fet degudament subscrita per la seua representació legal.  
Les entitats que gaudisquen d'alguna exempció tributària presentaran la documentació que acredite la concessió efectiva de l'esmentada exempció o, si és el cas, manifestaran la norma o normes que els concedixen l'esmentada exempció. De la mateixa manera, s'acreditarà la impossibilitat de recuperació o compensació dels impostos indirectes, en el cas que la sol·licitant pretenga que la subvenció s'estenga, totalment o parcialment, als que no puga recuperar o compensar.  
h) Declaració en què es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitades.  
i) Acreditació de no estar incurs en cap de les prohibicions que s'inclouen en els apartats 2 i 3 de l'article 13 de la Llei 38/2003, de 17 de novembre, General de Subvencions, que haurà d'efectuar-se segons el que disposa l'apartat 7 de l'esmentat article, segons model normalitzat.   
j) Quan l'import del gasto subvencionable siga igual o superior a la quantia de 50.000 euros de cost per execució d'obra, o de 18.000 euros en el supòsit d'adquisició d'edificis o terrenys, subministrament de béns d'equip o prestació de servicis per empreses de consultoria o assistència tècnica, el beneficiari haurà d'adjuntar un mínim de tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé; llevat que, per les especials característiques dels gastos subvencionables, no hi haja en el mercat suficient nombre d'entitats que el subministren o presten. L'elecció entre les ofertes presentades, que hauran d'aportar-se en la sol·licitud de la subvenció, es farà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
  
k) Les cooperatives i societats laborals hauran d'aportar, a més, declaració sobre totes les ajudes de minimis rebudes durant els dos exercicis econòmics anteriors, així com de les ajudes de minimis rebudes en l'exercici corrent o les de esta naturalesa que hagen sol·licitat en este i que, en la data de la sol·licitud, es troben pendents de resoldre.  
  
De conformitat amb el que establix el Reglament (CE) 1998/2006, de 15 de desembre, de la Comissió (DO L 379, de 28 de desembre de 2006), l'ajuda total de minimis concedida a una empresa determinada no podrà ser superior a 200.000 euros durant qualsevol període de tres exercicis; eixa xifra es reduirà a 100.000 euros per a les empreses que operen en el sector del transport per carretera.  
2. L'entitat sol·licitant ha de declarar per escrit davant de la Direcció General de Treball, Cooperativisme i Economia Social, en el termini de 15 dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte a les circumstàncies a què es referixen les declaracions exigides en les lletres d, f, h i k de l'apartat anterior. L'omissió d'esta comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en la base 12.  
3. Quan la sol·licitud no reunisca els requisits assenyalats en estes bases o els establits amb caràcter general en l'esmentada Llei General de Subvencions o en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte a esta la documentació que haja d'adjuntar a la sol·licitud d'acord amb les presents bases, es requerirà l'interessat perquè en el termini màxim i improrrogable de 10 dies esmene la falta o aporte els documents preceptius, amb indicació que, si no ho fa, es considerarà que desistix de la seua petició, prèvia resolució, que haurà de ser dictada en els termes que preveu l'article 42 de la llei abans esmentada.  
4. Documents presentats amb anterioritat. En el cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'Administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència a què van ser dirigits, la identificació del procediment en què es troben i que no hagen transcorregut mes de cinc anys des de la finalització del procediment a què corresponguen.  
5. Sempre que les presents bases no especifiquen una altra cosa, tant la documentació general a què es referix esta base com la que, si és el cas, exigisquen les bases restants, es presentarà en dos còpies prèviament compulsades.  
6. Llevat que es determine una altra cosa en estes bases, les sol·licituds, memòries i la resta de declaracions que hagen de presentar-se segons un formulari establit a este efecte ho seran utilitzant per a això els models que es poden obtindre en l'apartat dedicat a les ajudes concretes ajudes de què es tracte, dins de l'adreça web de la Generalitat: .  
  
Base 5. Criteris per a la concessió  
1. Una vegada comprovada la viabilitat tècnica i econòmica del projecte, per a determinar la concessió i l'import de les subvencions es tindran en compte els criteris de valoració següents:  
a) Ocupació generada en els 12 mesos anteriors a la data de la sol·licitud.  
b) Percentatge de dones en l'ocupació generada.  
c) Contribució a la integració de col·lectius en situació d'exclusió social.  
d) Activitats exercides en el marc dels nous jaciments d'ocupació definits per la Unió Europea.  
e) Incorporació de noves tecnologies de la informació i de les comunicacions.  
f) Desenrotllament de projectes I+D+i.  
g) Incidència en la creació i manteniment de l'ocupació en l'entorn geogràfic en què tinga lloc l'actuació.  
h) Contribució a la millora del medi ambient.  
2. Els criteris anteriors tindran la mateixa importància, i es valorarà cada un de 0 a 10 punts, amb independència de l'orde on estiguen inclosos.  
3. No obstant el que s'ha expressat anteriorment, per al cas de subvencions a la inversió, la comissió de valoració establida en la base 6 podrà atorgar una puntuació addicional, de fins a 20 punts, atenent la naturalesa i l'entitat del projecte empresarial i d'inversió. Principalment es considerarà la circumstància que el projecte d'inversió materialitze acords d'intercooperació entre empreses d'economia social, així com la destinació d'este a activitats industrials que suposen innovació o diversificació respecte a les tradicionals de les empreses valencianes d'economia social. Així mateix, valorarà la previsió de creació d'ocupació, addicional al que siga objecte de valoració en els criteris a què fa referència l'apartat 1, així com la generació d'ocupació en localitats o comarques especialment afectades per fenòmens de despoblació o desocupació.  
Quan la puntuació assignada a la sol·licitud siga incrementada per raó d'esta valoració addicional, la resolució de concessió de l'ajuda preveurà, com una condició de la concessió de l'ajuda, la realització efectiva del projecte en els termes formulats per la sol·licitant, i en cas d'incompliment d'estos s'iniciarà expedient de minoració o resolució de la subvenció concedida de conformitat amb el que establix la base 12.  
  
4. En el cas de subvencions de les assistències tècniques col·lectives regulades en la base 17.3, la valoració final de l'expedient de sol·licitud equivaldrà a la mitjana aritmètica de les valoracions corresponents a totes les empreses beneficiàries de la dita assistència tècnica.  
5. Així mateix, podrà prescindir-se de la fixació d'un orde de prelació entre les sol·licituds presentades que reunisquen tots els requisits establits, en cas que el crèdit consignat en la corresponent convocatòria siga suficient per a atendre totes les ajudes sol·licitades una vegada finalitzat el termini de presentació. En este supòsit la resolució de concessió de cada una de les ajudes podrà adoptar-se a partir de la data en què quede completat el corresponent expedient.  
  
6. Es delega en el titular de la Direcció General de Treball, Cooperativisme i Economia Social la competència per a establir les normes per a l'aplicació dels anteriors criteris de valoració (annex II) dels expedients d'ajudes presentats per empreses d'economia social, a l'empara de les presents bases reguladores, que seran objecte de publicació en el Diari Oficial de la Comunitat Valenciana.   
  
Base 6. Procediment de concessió  
1. El procediment per a la concessió d'estes subvencions es tramitarà en règim de concurrència competitiva a què es referix l'article 22.1 de la Llei 38/2003, de 17 de novembre, General de Subvencions.  
  
2. El procediment s'iniciarà d'ofici per mitjà de convocatòria pública aprovada mitjançant resolució dictada per la persona titular de la Conselleria d'Educació, Formació i Ocupació, publicada en el Diari Oficial de la Comunitat Valenciana.  
3. L'ordenació i instrucció del procediment correspondrà a la Direcció General de Treball, Cooperativisme i Economia Social per als expedients d'ajudes de suport a la inversió per cooperatives de treball associat i societats laborals establides en la base 16; quan es tracte de sol·licituds de les ajudes de suport a la incorporació de socis i per a assistència tècnica, regulades en les bases 15 i 17, respectivament correspondrà a la Direcció Territorial d'Educació, Formació i Treball, de la Conselleria d'Educació, Formació i Ocupació, de la respectiva província.  
4. Una vegada efectuat l'examen de les sol·licituds, estes seran sotmeses a informe de l'òrgan col·legiat previst en l'article 22.1 de la Llei 38/2003, de 17 de novembre, General de Subvencions, que estarà integrat pels membres següents:  
- President: titular de la Subdirecció General de Relacions Laborals.  
- Vocal: titular del Servici de Relacions Laborals i Gestió de Programes, de la Direcció General de Treball, Cooperativisme i Economia Social.  
- Vocal secretari: titular del Servici de Registre d'Entitats d'Economia Social i Registres Laborals.  
El dit òrgan col·legiat assignarà a cada una de les sol·licituds una puntuació, de conformitat amb les regles de valoració que s'establisquen en desplegament de les presents bases.   
5. L'Administració podrà demanar a l'entitat sol·licitant l'aportació addicional d'altres documents o dades aclaridores que considere necessaris per a resoldre millor sobre la sol·licitud presentada.  
6. Excepcionalment l'òrgan competent per a la concessió de la subvenció podrà procedir al prorrateig, entre els beneficiaris d'estes, de l'import global màxim destinat a la subvenció de les corresponents actuacions.  
7. La concessió d'estes subvencions estarà supeditada, en tot cas, al compliment dels requisits establits en l'article 9.4 de la Llei 38/2003, de 17 de novembre, General de Subvencions.  
  
Base 7. Concessió de la subvenció  
1. La competència per a resoldre sobre les sol·licituds formulades correspon a la persona titular de la Conselleria d'Educació, Formació i Ocupació. No obstant això, s'efectuen les delegacions següents:  
a) Es delega en els titulars de les direccions territorials d'Educació, Formació i Treball corresponents, de la Conselleria d'Educació, Formació i Ocupació, la competència per a resoldre els expedients d'ajudes de suport a la incorporació de socis i per a assistència tècnica, establides en les bases 15 i 17, així com la competència per a la disposició del crèdit, el reconeixement de l'obligació i la proposta de pagament, en relació amb els programes d'ajudes anteriorment mencionats. Així mateix, se'ls delega la facultat d'acordar la minoració, revocació, resolució o reintegrament de les corresponents resolucions concessòries dictades fent ús de la dita delegació.  
b) Es delega en el titular de la Direcció General de Treball, Cooperativisme i Economia Social la competència per a resoldre els expedients d'ajudes de suport a la inversió realitzada per cooperatives de treball associat i societats laborals establides en la base 16, així com la competència per a la disposició del crèdit, el reconeixement de l'obligació i la proposta de pagament, en relació amb els programes d'ajudes anteriorment mencionats. Així mateix, se li delega la facultat d'acordar la minoració, revocació, resolució o reintegrament de les corresponents resolucions concessòries dictades fent ús de la dita delegació.  
  
c) Es delega, de la mateixa manera, en els titulars de les direccions territorials d'Educació, Formació i Treball esmentats anteriorment i en el titular de la Direcció General de Treball, Cooperativisme i Economia Social, la competència per a ampliar els terminis relacionats amb la presentació o correcció de justificacions, reformulació de sol·licituds inicials i per a resoldre totes les incidències que es produïsquen al llarg dels procediments dels respectius programes d'ajudes.   
d) Així mateix, es delega en el titular de la Direcció General de Treball, Cooperativisme i Economia Social la competència per a dictar la resolució de trasllat de les quanties que s'hagen d'incorporar al finançament de convocatòries que es tramiten en règim de convocatòria oberta, en els casos en què es preveja en estes bases i en la corresponent convocatòria de l'exercici, de conformitat amb el que disposa l'article 59 del Reglament de la Llei General de Subvencions.  
e) Es delega, també, en el titular de la Direcció General de Treball, Cooperativisme i Economia Social, la competència per a dictar les resolucions d'aprovació de reajustaments d'anualitats.  
En les resolucions adoptades per delegació es farà constar expressament esta circumstància.   
2. La concessió i quantia de les ajudes regulades en estes bases estarà condicionada, a més del compliment dels requisits que en cada cas s'establixen, a l'existència de crèdit pressupostari adequat i suficient amb este fi, de conformitat amb els pressupostos de la Generalitat per al corresponent exercici i a la seua convocatòria en este.  
  
3. De la mateixa manera, les subvencions de caràcter plurianual regulades en la base 16.4, lletra g, només es podran concedir en el cas que s'hagen previst expressament en la convocatòria de l'exercici corresponent i amb observança del que establix l'article 29 del Text Refós de la Llei d'Hisenda Pública Valenciana.  
4. El termini màxim per a resoldre i notificar la resolució procedent és de sis mesos a comptar de la finalització del corresponent termini de presentació de sol·licituds.  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i d'acord amb el que disposa l'article 25.5 la Llei 38/2003, de 17 de novembre, General de Subvencions, tot això sense perjuí que subsistisca l'obligació legal de resoldre sobre la petició formulada.  
6. Les resolucions que es dicten a l'empara de les corresponents convocatòries esgotaran la via administrativa i es notificaran als interessats ajustant-se al que disposa l'article 26 de la Llei 38/2003, de 17 de novembre, General de Subvencions. Contra estes resolucions podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua notificació, de conformitat amb allò que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de la interposició de recurs potestatiu en el termini d'un mes comptat a partir de l'endemà de la seua notificació segons els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o qualsevol altre recurs que s'estime procedent.  
  
7. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què s'ha de subjectar el beneficiari de les ajudes.   
8. La resolució, a més de contindre les dades de la sol·licitant o sol·licitants als quals s'haja concedit subvenció, farà constar de manera expressa la desestimació de la resta de sol·licituds, en cas que n'hi haja.  
9. Les subvencions a cooperatives i societats laborals previstes en estes bases es concediran, en tot cas, sotmeses al règim de minimis, i s'ha de fer constar expressament en la resolució concessòria que les subvencions tenen este caràcter i que es concedixen a l'empara del Reglament (CE) 1998/2006, de la Comissió, de 15 de desembre, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 379, de 28 de desembre de 2006).  
  
Base 8. Resolució d'incidències i control de les ajudes  
1. L'òrgan competent per a la concessió de les ajudes regulades en les presents bases resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
2. L'entitat beneficiària haurà de comunicar la sol·licitud o concessió d'altres subvencions, ajudes, ingressos o recursos públics o privats que haja sol·licitat o obtingut per al mateix projecte o actuació que se subvenciona per mitjà d'estes bases.  
3. Correspondrà a la Direcció General de Treball, Cooperativisme i Economia Social, per si mateixa o per mitjà de les direccions territorials d'Educació, Formació i Treball de la Conselleria d'Educació, Formació i Ocupació, dur a terme la funció de control de les subvencions concedides, així com l'avaluació i seguiment del present programa d'ajudes.  
  
4. Per a la realització d'estes funcions s'utilitzaran tots els mitjans que estiguen a disposició de la Conselleria, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.  
  
Base 9. Obligacions dels beneficiaris  
1. Són obligacions dels beneficiaris:  
a) Dur a terme l'actuació que fonamenta la concessió de l'ajuda o subvenció.  
b) Acreditar la realització de l'actuació, així com el compliment dels requisits i les condicions que determinen la concessió de la subvenció i que s'establisquen en la resolució concessòria.  
c) Comunicar a la Conselleria d'Educació, Formació i Ocupació qualsevol modificació que es produïsca respecte a les circumstàncies i condicions tingudes en compte en el moment de la concessió, així com els compromisos i obligacions assumits pel beneficiari i en particular les relatives al manteniment com a soci treballador o de treball de la persona per la incorporació de la qual es concedix l'ajuda, per l'actuació regulada en l'apartat 1 de la base 15.  
d) Incorporar en totes les manifestacions de promoció i difusió de les actuacions que estes estan, si és el cas, cofinançades pel Fons Social Europeu o pel FEDER, en els termes establits en el Reglament (CE) 846/2009 de la Comissió, d'1 de setembre, que modifica el Reglament (CE) 1828/2006 de la Comissió, de 8 de desembre de 2006, que fixa normes de desplegament, entre les quals hi ha les que fan referència a activitats d'informació i publicitat, per al Reglament (CE) núm. 1083/2006 del Consell, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió, i la circumstància de la col·laboració de la Conselleria d'Educació, Formació i Ocupació.  
e) Sotmetre's a les actuacions de comprovació que efectue l'òrgan concedent, a les de control financer que corresponen a la Intervenció General i els altres òrgans competents en relació amb les subvencions o ajudes concedides, així com a les que puguen efectuar, si és el cas, les institucions amb competències de control sobre les actuacions cofinançades pel Fons Social Europeu o el FEDER, per a la qual cosa han d'aportar tota la informació que els siga requerida en l'exercici de les dites actuacions i, en especial, l'acreditació que han comptabilitzat amb la deguda separació la quantitat percebuda en concepte de subvenció, de conformitat amb el que establisquen les normes comptables d'aplicació.  
f) Les cooperatives i societats laborals assumiran l'obligació de mantindre, almenys durant dos anys, com a soci treballador o de treball, la persona o persones per la incorporació sociolaboral de la qual es concedisca l'ajuda o, en cas que cause baixa, substituir-lo per un altre soci pel període que reste fins a completar els dos anys o reintegrar les quantitats percebudes, amb els seus interessos de demora, des que l'incorporat va deixar de tindre la condició de soci treballador o de treball de l'entitat; també estan obligades a comunicar la baixa a la Direcció Territorial d'Educació, Formació i Treball corresponent, en el termini de 15 dies a comptar d'aquell en què s'haja produït la baixa.   
La substitució l'haurà de fer una altra persona pertanyent a algun dels col·lectius que puguen ser beneficiaris d'estes subvencions per import igual o superior al corresponent al soci que ha causat baixa. Esta substitució s'ha de dur a terme en el termini màxim de tres mesos des de la data en què va causar baixa la persona per la incorporació de la qual es va concedir l'ajuda i haurà de comunicar-se a la Direcció Territorial d'Educació, Formació i Treball corresponent en el termini de 15 dies des que es porte a efecte, adjuntant la documentació acreditativa de l'efectiva integració com a soci treballador o de treball de la persona substituta, així com la que acredite les seues circumstàncies personals i laborals en virtut de les quals reunisca els requisits establits en estes bases per a substituir el soci que haja causat baixa, sense que la substitució origine l'obligació de tornar l'ajuda percebuda.  
  
g) Mantindre la inversió objecte de la subvenció durant un període mínim de tres anys, des de la data de concessió, excepte béns amortitzables amb període inferior o en el supòsit de grans empreses, i en este cas l'obligació subsistirà, almenys, durant cinc anys. Durant eixos mateixos terminis, la inversió no podrà ser transferida a un altre establiment de l'empresa ubicat fora de la Comunitat Valenciana. Si durant els dits terminis la beneficiària disminuïx el nombre dels seus socis treballadors o de treball o dels seus treballadors indefinits o la jornada que fan estos, la subvenció es reduirà proporcionalment de conformitat amb les quanties establides com a límit, per raó dels llocs de treball creats, per a les ajudes d'inversió. Amb estos efectes, la beneficiària haurà de notificar la disminució produïda en el termini dels 15 dies següents des que siga efectiva. La falta del manteniment durant els dits terminis o l'omissió de la comunicació abans assenyalada donaran lloc a la resolució total de l'ajuda concedida i l'exigència d'interessos des de la data de la percepció de l'ajuda.  
h) No procedir, durant cinc anys, a la transformació de l'empresa en una altra entitat diferent de les beneficiàries d'estes ajudes. L'incompliment d'esta obligació donarà lloc a l'exigència del reintegrament de la subvenció percebuda, amb els seus interessos des de la data de la percepció.  
i) Facilitar totes les dades i la informació, en qüestions relacionades amb les subvencions concedides, que li siguen requerida per la Conselleria d'Educació, Formació i Ocupació, i també comunicar a la Conselleria les incidències i variacions que es produïsquen amb relació a aquelles.  
j) Mantindre's, durant els terminis que s'han indicat abans, en el compliment d'obligacions imposades per la legislació específica aplicable a les cooperatives o societats laborals, segons siga procedent, i respectar, durant eixos mateixos terminis, els límits establits per a les dites empreses amb relació a la contractació de treballadors per compte d'altri o, si és el cas, obtindre l'oportuna autorització per a superar-los, si és procedent. L'incompliment d'esta obligació donarà lloc a l'exigència del reintegrament de la subvenció percebuda, amb els seus interessos des de la data de la percepció.  
k) Les altres establides en esta orde en relació amb alguna ajuda o subvenció concreta, així com les expressament previstes en la corresponent resolució de concessió.  
2. A fi de garantir el compliment de l'obligació imposada en la lletra d de l'apartat anterior, dins dels dos mesos següents a la notificació de la resolució concessòria, la beneficiària presentarà davant de la direcció territorial corresponent la comunicació als treballadors la incorporació sociolaboral dels quals haja sigut subvencionada amb fons cofinançats pel Fons Social Europeu que l'ajuda concedida a l'empresa ho ha sigut per raó de la incorporació d'estos treballadors, així com la quantia de l'ajuda i el percentatge en què el FSE participa en el seu finançament. A estos efectes s'utilitzarà el model disponible en l'adreça web . S'acompanyarà, també, a la dita comunicació una mostra gràfica acreditativa d'haver publicitat que l'operació objecte de subvenció ha sigut cofinançada pel Fons Social Europeu, ja siga a través de la pàgina web de l'empresa, bé per mitjà de l'exhibició en les seues instal·lacions de cartells o diplomes acreditatius de la seua participació en un programa cofinançat pel FSE, bé per mitjà de la menció en les publicacions impreses de la beneficiària, o en qualsevol altra forma que permeta el seu coneixement per tercers. A estos efectes, podrà utilitzar-se el model disponible en l'adreça web abans indicada.  
Així mateix, dins dels dos mesos següents a la finalització del termini dels dos anys a què es referix l'esmentada lletra f de l'apartat precedent, l'empresa beneficiària haurà d'aportar certificat de la vida laboral del treballador o treballadors per la incorporació dels quals es va concedir l'ajuda, que acredite el manteniment dels treballadors durant el termini de dos anys.   
  
3. Els beneficiaris d'ajudes i subvencions estaran sotmesos a les responsabilitats i règim sancionador que sobre infraccions en esta matèria establix la Llei 38/2003, de 17 de novembre, General de Subvencions i, si és el cas, al que disposa el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Orde Social.   
  
Base 10. Justificació de la subvenció   
1. Amb caràcter previ a l'abonament de la subvenció, el beneficiari haurà de justificar haver realitzat l'actuació que fonamenta la concessió de l'ajuda o subvenció, per a la qual cosa haurà d'aportar, a més de la documentació que expressament es determine per a cada cas en la resolució concessòria i en el termini que s'indique en esta, el compte justificatiu corresponent, de conformitat amb el que preveu la Llei General de Subvencions i l'article 72 del seu Reglament, aprovat per Reial Decret 887/2006, de 21 de juliol, i formulada segons el model establit a este efecte. La justificació de les subvencions a la inversió contindrà la relació detallada dels elements en què s'haja concretat; especificant, per a cada un d'estos, la seua naturalesa, nombre, proveïdor, preu, forma de pagament, data de l'element i, si és el cas, percentatge del gasto que s'haja subvencionat per una altra administració o entitat.   
  
2. Els gastos subvencionables que es justifiquen es correspondran amb els costos reals efectivament pagats pels beneficiaris i hauran de ser acreditats per mitjà de la presentació de factures originals totalment pagades, certificacions d'obra si és el cas, en els termes exigits per l'article 46.3 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, o altres documents comptables de valor probatori equivalent en el tràfic mercantil o amb eficàcia administrativa. Els rebuts o notes de pagament posats en les factures hauran d'estar degudament subscrits per qui reba el pagament o per una persona autoritzada per a fer-ho en nom seu i expressaran les dades de qui subscriga la dita declaració i, si és el cas, de la persona o entitat representada. Els justificants originals presentats es marcaran amb una estampilla, en la qual s'indicarà la subvenció per a la justificació de la qual s'hagen presentat i si el seu import s'imputa totalment o parcialment a esta; amb esta estampilla s'han de marcar les còpies que hagen de quedar en l'expedient, llevat que estes còpies s'hagen obtingut d'un original que ja tinga prèviament estampilla. No s'admetrà prova de pagament dels gastos subvencionables d'import superior a 3.000 euros quan els pagaments corresponents no consten acreditats per mitjà de certificació, relació o extracte de moviments emesos per una entitat financera.  
  
3. El desenrotllament de l'actuació i la justificació de la seua realització i dels gastos en què s'incórrega respectarà totes les disposicions aplicables als Fons Estructurals en matèria de subvencionalitat, gestió i control, en particular l'Orde TIN/2965/2008, de 14 d'octubre (BOE núm. 252, de 18 d'octubre), per la qual es determinen els gastos subvencionables pel Fons Social Europeu durant el període de programació de 2007-2013; l'Orde EHA/524/2008, de 26 de febrer (BOE núm. 53, d'1 de març), per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió; el Reglament (CE) 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió i es deroga el reglament (CE) 1260/1999; el Reglament (CE) 1828/2006 de la Comissió, de 8 de desembre de 2006, que fixa normes de desplegament per a l'esmentat Reglament (CE)1083/2006; el Reglament (CE) 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional i pel qual es deroga el Reglament (CE) 1783/1999; el Reglament (CE) 1081/2006, del Parlament Europeu i del Consell, de 5 de juliol de 2006, relatiu al Fons Social Europeu i pel qual es deroga el Reglament (CE) 1784/1999; i el Reglament (CE) 1084/2006, del Consell, d'11 de juliol de 2006, pel qual es crea el Fons de Cohesió i es deroga el reglament 1164/1999, o les normes que els substituïsquen.  
4. També haurà d'acreditar, novament, trobar-se al corrent en el compliment de les seues obligacions tributàries i de la Seguretat Social a l'efecte de ser beneficiari de subvencions públiques, i al corrent en el compliment de les obligacions per reintegrament de subvencions que, si és el cas, se li hagen exigit, quan, en el moment de proposar-se el pagament de la subvenció, haja perdut vigència la documentació acreditativa de les dites circumstàncies anteriorment aportada a l'expedient, tot això, de conformitat amb el que disposa l'article 34.5 de la Llei 38/2003, de 17 de novembre, General de Subvencions.  
5. En cap cas s'admetran justificants presentats després del 31 d'octubre, excepte en les ajudes relatives a inversions, en el supòsit de les quals s'admetrà la corresponent justificació fins al segon divendres del mes de novembre, inclusivament. L'eventual ampliació del termini de justificació o la concessió de termini per a correcció de justificacions defectuoses respectaran les dates establides en este apartat com a termes finals de presentació de la justificació. Excepcionalment, l'òrgan concedent corresponent de cada una de les ajudes podrà ampliar el termini o concedir-lo per a correccions, en els termes establits en la Llei General de Subvencions i les seues normes de desplegament i en l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que el retard obeïsca a causes degudament justificades en l'expedient i no imputables al beneficiari de la subvenció.  
  
6. Com que es tracta de subvencions a la inversió relatives a obres de construcció, millora, condicionament o reforma d'immobles regulades en la base 16.4, lletra g, per a les quals les corresponents convocatòria i resolució concessòria establisquen la justificació plurianual, la justificació de la quantia corresponent a cada una de les anualitats s'acomodarà en la forma i el termini al que establixen els apartats precedents.  
  
Base 11. Quantia de les ajudes i concurrència d'estes  
1. L'import de les subvencions concedides no podrà ser, en cap cas, de tal quantia que, aïlladament o en concurrència amb ajudes, subvencions, ingressos o altres recursos procedents de la Generalitat, d'altres administracions públiques o d'altres ens públics o privats, nacionals o internacionals, supere el cost de l'activitat que ha de dur a terme l'entitat beneficiària.   
2. Llevat que es determine expressament una altra cosa en els preceptes corresponents, les ajudes i les subvencions establides en les presents bases seran compatibles entre si i amb qualssevol altres pel mateix concepte. En el supòsit de compatibilitzar ajudes es respectaran, en tot cas, els límits derivats del règim d'autorització adoptat per les corresponents decisions de la Comissió Europea, relatives a les ajudes establides en les presents bases.  
3. D'acord amb la normativa comunitària sobre acumulació d'ajudes, l'import total de les ajudes haurà de respectar els límits fixats pels règims d'ajudes en què s'emparen.  
4. Les subvencions per incorporació de socis treballadors o socis de treball seran incompatibles amb altres ajudes o subvencions que puguen concedir-se amb la mateixa finalitat. Queden exceptuades d'esta incompatibilitat les bonificacions de quotes a la Seguretat Social per incorporació de desempleats com a socis treballadors o de treball en cooperatives o societats laborals, sempre que es respecten els límits establits en la normativa que regule la dita bonificació.  
  
Base 12. Minoració i resolució de les ajudes concedides  
1. La modificació, no substancial, de les condicions i terminis establits en estes bases i en la resolució concessòria, així com l'obtenció després de la presentació de la sol·licitud d'altres ajudes, subvencions, ingressos o fons públics o privats que en el seu conjunt excedisquen els límits establits, podran donar lloc a la minoració de la subvenció concedida.  
2. L'incompliment per part del beneficiari de qualsevol dels requisits, condicions i la resta de circumstàncies que van fonamentar l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en la base 9, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la resolució total de la subvenció i l'obligació de reintegrar la totalitat de les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
  
3. El que establixen els paràgrafs precedents es portarà a efecte sense perjuí del que disposa la Llei General de Subvencions i la legislació sobre infraccions i sancions en l'orde social.  
  
Base 13. Cofinançament dels Fons Estructurals de la Unió Europea  
Les actuacions previstes en estes bases podran ser cofinançades pels Fons Estructurals en el marc establit per les directrius estratègiques comunitàries en matèria de cohesió econòmica, social i territorial, i pels consegüents programes operatius per al període comprés entre 2007 i 2013.   
  
  
CAPÍTOL II  
Actuacions subvencionables  
  
Base 14. Actuacions subvencionables  
1. Podran ser objecte de subvenció les actuacions següents:  
a) Incorporació, amb caràcter indefinit, com a socis treballadors o de treball en cooperatives i societats laborals, preexistents o de nova constitució, de desempleats i de treballadors, amb contracte de treball de caràcter temporal, en la mateixa cooperativa o societat laboral en què s'integren com a socis.   
b) Realització d'inversions en actius fixos i immobilitzat, en operacions d'adquisició de la propietat dels béns específicament afectes a la realització de l'objecte social de l'entitat de conformitat amb els estatuts socials vigents en la data de presentació de la sol·licitud, que contribuïsquen a la creació, consolidació o millora de la competitivitat de cooperatives i societats laborals que acrediten un increment net dels llocs de treball corresponents a socis treballadors o de treball o a treballadors indefinits en els últims 24 mesos anteriors a la data de la presentació de la sol·licitud.  
c) Prestació d'assistència tècnica.  
2. Les ajudes anteriors no seran aplicables:  
a) A les empreses que operen en els sectors de la pesca i l'aqüicultura.  
b) A les empreses que operen en la producció primària dels productes agrícoles que figuren en la llista de l'annex I del Tractat.   
c) A les empreses que operen en la transformació i comercialització dels productes agrícoles que apareixen en la llista de l'annex I del Tractat, en els casos següents: quan l'import de la subvenció es determine en funció del preu o la quantitat dels dits productes adquirits a productors primaris o comercialitzats per les empreses interessades o quan l'ajuda depenga del fet que es repercutisca totalment o parcialment sobre els productors primaris (agricultors).   
d) A les activitats relacionades amb l'exportació a tercers països o estats membres de la Unió Europea, entenent-se com a tals les vinculades directament a les quantitats exportades, a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Quan afavorisquen la utilització de productes nacionals amb preferència sobre els béns importats.  
f) A empreses actives en el sector del carbó.  
g) Per a l'adquisició de vehicles de transport de mercaderies per carretera concedides a empreses que realitzen per compte d'altri operacions de transport de mercaderies per carretera.  
h) A les empreses en crisi.  
  
Base 15. Incorporació de desempleats com a socis treballadors o socis de treball a cooperatives i societats laborals  
1. Les persones que s'incorporen com a socis treballadors o de treball en una cooperativa o una societat laboral hauran d'estar incloses en algun dels col·lectius següents:  
a) Desempleats menors de 25 anys que no hagen tingut abans una primera ocupació fixa.  
b) Desempleats majors de 45 anys.  
c) Desempleats de llarga duració que hagen estat sense treball i inscrits en l'oficina d'ocupació durant almenys 12 dels anteriors 16 mesos o durant sis mesos dels anteriors huit mesos si foren menors de 25 anys.  
d) Desempleats als quals s'haja reconegut l'abonament de la prestació per desocupació en la modalitat de pagament únic, per a la seua incorporació com a socis a la societat cooperativa o societat laboral que sol·licita la subvenció, sempre que el període de prestació per desocupació que tinguen reconegut no siga inferior a 360 dies si tenen 25 anys o més i a 180 dies si són menors de 25 anys.  
e) Dones desocupades que s'incorporen com a sòcies treballadores o de treball en els 24 mesos següents a la data del part, adopció o acolliment.  
f) Persones desocupades discapacitades, amb un grau igual o superior al 33%.  
g) Desempleats en situació d'exclusió social, pertanyents a algun dels col·lectius previstos en el programa de foment de l'ocupació vigent en el moment de la incorporació com a soci.  
h) Treballadors vinculats a l'empresa per contracte de treball de caràcter temporal no superior a 24 mesos, sempre que el contracte temporal tinga una antiguitat mínima de sis mesos en la data de la incorporació com a soci treballador o de treball.  
2. Els desempleats que s'incorporen com a socis treballadors o de treball hauran d'estar inscrits en l'oficina d'ocupació.  
3. Serà requisit necessari que, amb caràcter previ a la sol·licitud, la persona que s'incorpora com a soci estiga donada d'alta en el règim corresponent de la Seguretat Social. La data d'alta es prendrà com a referència per al compliment dels requisits assenyalats anteriorment.  
  
4. També podran beneficiar-se de les ajudes regulades per la present base les empreses que mantinguen com a socis treballadors o de treball aquelles persones incloses en algun dels col·lectius enumerats, quan reunint tots els requisits establits en estes bases s'hagen integrat en l'empresa durant els quatre últims mesos de l'exercici precedent. En este cas, la concessió de la subvenció exigirà l'acreditació del manteniment de l'ocupació en l'exercici en què es concedisca la subvenció.  
  
5. La incorporació haurà de suposar un increment de l'ocupació respecte de la mitjana dels 12 mesos anteriors a la data d'incorporació dels nous socis pels quals es percep l'ajuda. Als efectes del càlcul de l'increment de l'ocupació es tindrà en compte el nombre de socis treballadors o de treball i el nombre de treballadors amb contracte indefinit.  
  
6. No podrà concedir-se esta subvenció quan es tracte d'incorporació de socis treballadors o de treball que hagen tingut esta condició en la mateixa empresa en els dos anys anteriors a la seua incorporació com a socis.  
7. Només es concedirà subvenció per la incorporació com a soci treballador a una societat laboral quan la persona incorporada subscriga una participació en la societat el valor nominal de la qual no siga inferior a la que tinga qualsevol dels socis anteriors i l'import de la qual no siga inferior a la xifra de 500 euros.  
8. De conformitat amb el que establix l'article 59 del Reglament de la Llei General de Subvencions, esta subvenció podrà concedir-se en règim de convocatòria oberta, sempre que la resolució de convocatòria així ho preveja per a la del corresponent exercici, als efectes de la qual establirà els períodes que considere convenients, sempre que es trasllade, per parts iguals, als períodes restants la totalitat de les quantitats no aplicades, en els períodes anteriors, a finançar les subvencions per a incorporació com a soci.  
  
Base 16. Subvencions a la inversió  
1. Les inversions hauran de ser realitzades per cooperatives o societats laborals que acrediten un increment net dels llocs de treball corresponents a socis treballadors o de treball o a treballadors indefinits en els 24 mesos immediatament anteriors a la data de la presentació de la sol·licitud i hauran de resultar necessàries per a la seua posada en funcionament o ampliació, així com per a la incorporació de noves tecnologies de la informació i les comunicacions.  
2. L'ajuda per a esta actuació únicament podrà tindre caràcter plurianual quan expressament s'establisca la dita possibilitat en la corresponent convocatòria anual. En este supòsit, es fixa en dos el nombre màxim d'exercicis a què podrà estendre's la realització de la inversió plurianual.  
3. Només seran subvencionables les inversions quan contribuïsquen a la creació, consolidació o millora de la competitivitat de cooperatives i societats laborals.  
4. Les inversions hauran de consistir en els actius següents:  
a) Terrenys.  
b) Edificis ja construïts.  
c) Immobilitzats materials i immaterials vinculats a les noves tecnologies de la informació i les comunicacions.  
d) Equips per a la producció consistents en maquinària, instal·lacions tècniques, ferramentes o utillatge.  
e) Mobiliari, només en el cas de les empreses no industrials, dedicades al comerç o a la prestació de servicis.  
f) Vehicles industrials no matriculats amb anterioritat, a excepció dels vehicles tot terreny, que no seran subvencionables.  
  
g) Obres de construcció, millora, condicionament o reforma d'immobles, de propietat de l'entitat sol·licitant. Les obres també podran realitzar-se en immobles sobre els quals la sol·licitant siga titular d'un dret de superfície, concessió o un altre dret real, que l'autoritze a disfrutar de l'immoble per un termini igual o superior a deu anys, o en immobles sobre els quals haja concertat com a arrendatari un lloguer pel mateix termini o superior, sempre que el dit arrendament figure inscrit en el Registre de la Propietat.  
5. Així mateix, també serà subvencionable l'adquisició d'actius fixos vinculats directament a un establiment, quan este establiment haja tancat, o ho haguera fet si no haguera sigut adquirit, en els supòsits següents:  
a) Quan l'empresa cooperativa o societat laboral beneficiària s'haja constituït per persones afectades per un expedient de regulació d'ocupació en l'empresa titular de l'esmentat establiment.  
b) Quan l'empresa cooperativa o societat laboral beneficiària s'haja constituït per treballadors afectats per jubilacions d'empresaris individuals titulars dels esmentats establiments.  
c) Quan l'empresa cooperativa o societat laboral beneficiària haja integrat treballadors procedents de l'empresa en crisi els actius del qual es pretenen adquirir.  
Els costos d'adquisició d'estos béns usats seran subvencionables sempre que complisquen, a més, els requisits següents:  
1r. Que conste una declaració del venedor sobre l'origen dels béns i sobre el fet que estos no han sigut objecte de cap subvenció nacional o comunitària, i  
2n. Que el preu no siga superior al valor de mercat, sinó que ha de ser inferior al cost dels béns nous semblants i això s'ha d'acreditar per mitjà de certificació de taxador independent.  
6. En cap cas seran subvencionables:  
a) Els béns usats, amb l'única excepció dels terrenys i immobles i dels actius fixos vinculats directament a un establiment preexistent assenyalats en els tres supòsits de l'apartat 5, precedent.  
  
b) El disseny o implementació de portals o pàgines web, en Internet o Intranet.  
c) Els rètols, cartells o senyals, ja siguen mòbils, ja fixats a un immoble o a un altre bé subvencionable.   
7. L'aportació del beneficiari al finançament de les inversions ha de ser, com a mínim, del 25%; s'entendrà que este percentatge del cost de la inversió no pot beneficiar-se d'ajuda pública.  
8. La inversió objecte de la subvenció s'ha de mantindre durant un període mínim de tres o cinc anys en l'establiment per al qual es concedisca, excepte béns amortitzables amb període inferior, segons s'establix en la base 9.1.g. Si és el cas, els béns en què es concrete la inversió estaran sotmesos al que disposa l'article 31 apartats 4 i 5 de la Llei 38/2003, de 17 de novembre, General de Subvencions.  
9. Serà requisit imprescindible que la sol·licitud d'ajuda es referisca a inversions que no hagen començat a executar-se en anualitats anteriors a la de la convocatòria corresponent. Als efectes de verificar l'observança del que s'ha expressat anteriorment, la sol·licitud individualitzarà l'objecte en què es concrete la inversió o expressarà, almenys, la naturalesa, la classe i el nombre dels béns o elements en què la subvenció haja de concretar-se i l'import previst, com a màxim, per a la seua adquisició. S'ha d'aportar, també, una breu descripció dels béns i d'una fonamentació del seu caràcter subvencionable, de conformitat amb el que disposa esta base. Així mateix, quan siga procedent, s'adjuntarà la manifestació expressa que els béns tenen la condició de béns nous, no usats amb anterioritat ni prèviament matriculats. L'incompliment d'estes formalitats donarà lloc a l'arxiu o denegació de la sol·licitud, segons corresponga. La mera formulació d'un projecte tècnic no es considerarà, a estos efectes, com a inici de l'execució d'un projecte d'inversió.  
  
10. S'exigirà una inversió subvencionable no inferior a 2.000 euros perquè les actuacions puguen ser subvencionades.   
11. La justificació de la subvenció, que correspondrà als costos reals efectivament pagats pels beneficiaris, es durà a terme per mitjà de factures originals totalment satisfetes, certificacions d'obra, si és el cas, o altres documents comptables de valor probatori equivalent, subscrits en la forma exigida en la base 10.2.  
12. A la justificació de la inversió en l'adquisició de terrenys o d'edificis ja construïts, s'ha d'adjuntar, a més del que s'indica en l'apartat anterior, la corresponent escriptura pública i un certificat d'un taxador independent qualificat, o d'un organisme oficial degudament autoritzat, en el qual conste que el preu no excedix el valor de mercat i el bé s'ajusta a la normativa nacional d'aplicació a estos béns, o s'especifique quins punts no guarden conformitat amb esta normativa, però està previst que el beneficiari rectifique en el context de l'operació subvencionada. De la mateixa manera, s'ha d'aportar declaració responsable relativa que els terrenys o edificis l'adquisició dels quals se subvenciona no han rebut, en els últims deu anys, cap subvenció nacional o comunitària que puga comportar duplicitat d'ajudes.  
  
13. A la justificació de la inversió en vehicles automòbils s'ha d'adjuntar còpia de la documentació relativa a la matrícula, permís de circulació i fitxa tècnica del vehicle.   
14. La justificació presentada serà sotmesa a l'informe de l'oficina de supervisió de projectes en els casos a què es referix l'article 46.3 del Text Refós de la Llei d'Hisenda Pública de la Generalitat.  
  
Base 17. Prestació d'assistència tècnica  
1. La assistència tècnica consistirà en alguna de les modalitats següents:  
a) Contractació de directors i gerents.  
b) Estudis de viabilitat, organització, comercialització, diagnosi o altres de naturalesa anàloga, excepte els que siguen exigits en la tramitació d'expedients administratius per a l'obtenció d'autoritzacions i/o subvencions.  
c) Informes econòmics i auditories, sempre que els uns i les altres no es facen per a complir una obligació normativament establida.  
d) Assessorament en les diferents àrees de la gestió empresarial. Este supòsit no podrà referir-se a tasques d'assessorament que per la seua naturalesa tinguen caràcter ordinari i continuat en l'activitat de l'empresa, de manera que s'han de circumscriure únicament a aquelles de caràcter extraordinari que afecten la viabilitat de l'empresa o per a la posada en marxa de projectes orientats a incorporar la innovació en els processos de gestió i organització o a la implantació de noves tecnologies en el camp de la societat de la informació i la comunicació, que contribuïsquen a una millora de la seua competitivitat.  
2. Estos servicis d'assistència tècnica a la gestió i producció hauran de ser prestats per empreses especialitzades que reunisquen garanties de solvència professional.  
3. Les entitats associatives de cooperatives i societats laborals valencianes podran sol·licitar subvencions per a assistència tècnica sempre que esta tinga com a objecte la prestació dels servicis, a què es fa referència en els paràgrafs anteriors, a un conjunt determinat de cooperatives i societats laborals per als seus centres de treball radicats a la Comunitat Valenciana. Estos servicis podran ser prestats directament per l'entitat associativa amb els seus propis mitjans o bé ser subcontractats totalment o parcialment amb empreses especialitzades que reunisquen garanties de solvència professional, i en este cas caldrà ajustar-se al que disposa l'article 29, en especial als apartats tres i set, i en l'article 31, apartat tres, de la Llei 38/2003, de 17 de novembre, General de Subvencions.  
4. La justificació de la subvenció, que correspondrà als costos reals efectivament pagats pels beneficiaris, es realitzarà per mitjà de factures originals totalment abonades o altres documents comptables de valor probatori equivalent, subscrits d'acord amb el que s'establix en la base 10.2.  
  
Base 18. Quantia de les subvencions  
1. Subvencions per la incorporació de socis treballadors o socis de treball a cooperatives i societats laborals.  
a) La quantia d'esta subvenció serà de 5.500 euros per cada persona pertanyent als col·lectius dels paràgrafs a, b, c, d i h, de l'apartat 1 de la base 15 que s'incorpore a jornada completa, com a soci treballador o de treball, en una cooperativa o societat laboral. Si la persona incorporada pertany a qualsevol d'estos cinc col·lectius i és dona, la quantia de la subvenció serà de 7.000 euros.  
b) Quan la persona incorporada siga una dona desempleada que s'incorpora com a sòcia treballadora o de treball a jornada completa en els 24 mesos següents a la data del part, adopció o acolliment, la quantia de la subvenció serà de 7.000 euros.  
c) En el cas de persones discapacitades, la quantia de l'ajuda serà de 10.000 euros i en el dels desempleats en situació d'exclusió social de 8.000 euros, sempre que ambdós casos la incorporació siga a jornada completa.  
En tots els casos les subvencions podran ser concedides també quan la jornada de treball del soci treballador o de treball incorporat siga a temps parcial, almenys de 20 hores setmanals, si bé en este supòsit la quantia de l'ajuda serà proporcional a la duració de la seua jornada respecte de l'ordinària en l'empresa. Excepte prova en contra, es presumirà que la jornada ordinària en l'empresa és de 40 hores setmanals  
  
2. Subvencions per al finançament de projectes d'inversió. L'import de la subvenció es determinarà per mitjà de l'aplicació d'un percentatge sobre l'import subvencionable de la inversió realitzada, sense que puga sobrepassar-se cap dels límits següents:  
a) El 50% del cost d'adquisició dels actius.  
b) El 40% per a les inversions en immobles.  
c) El 10% en el cas que es destine exclusivament a la inversió en terrenys.  
En tot cas, la subvenció només podrà concedir-se a les empreses que hagen acreditat un increment net, produït en els últims 24 mesos previs a la data de la sol·licitud, ja siga del nombre dels llocs de treball corresponents a socis treballadors o de treball, ja siga del nombre dels treballadors amb contracte indefinit el contracte de treball dels quals siga de data anterior en tres o més mesos a la data de la presentació de la sol·licitud de l'ajuda.  
La quantia d'esta ajuda quedarà limitada a un màxim de 12.000 euros per cada un dels llocs de treball corresponents a socis treballadors o de treball que hagen incrementat la plantilla de l'empresa i a un màxim de 5.000 euros per cada un dels llocs de treball incrementats que corresponguen a treballadors amb contracte indefinit, de les característiques exigides en el paràgraf precedent; sempre que, en ambdós casos, es tracte d'ocupacions a temps complet. Si la jornada de treball és a temps parcial, es reduiran proporcionalment les anteriors xifres màximes, estimant-se que la jornada a temps complet equival a 40 hores setmanals.  
  
3. Subvencions per prestació d'assistència tècnica. L'import de la subvenció serà de fins al 50% del cost de l'actuació i no podrà superar la quantia de 20.000 euros.  
En cas que la subvenció per assistència tècnica siga concedida a una entitat associativa de cooperatives o de societats laborals, que actue com a organisme intermedi, i l'activitat de la qual revertisca en prestacions a un conjunt d'estes societats, per a la determinació de l'import de la subvenció s'haurà d'avaluar l'import imputat a cada una d'estes societats, als efectes de no sobrepassar les limitacions establides en la norma de minimis. En este cas la quantia de la subvenció serà el 75%del cost dels servicis prestats amb un límit màxim de 30.000 euros, per cada projecte d'actuació conjunta i sense que l'import per cooperativa o societat laboral resulte superior a 3.000 euros. La resta del cost dels servicis prestats haurà de ser assumit per les cooperatives i societats laborals a què es presten els dits servicis.  
4. Es consideraran subvencionables els impostos indirectes quan s'acredite per la beneficiària que no són susceptibles de recuperació o compensació.  
  
Base 19. Documentació específica per a cada classe d'ajuda i subvenció  
1. En els casos en què se sol·licite subvenció per incorporació de desempleats com a socis treballadors o socis de treball a cooperatives i societats laborals, haurà d'adjuntar:  
a) Document nacional d'identitat del soci treballador o de treball que s'incorpora, o document equivalent.  
b) Informe de vida laboral actualitzat del soci treballador o de treball que s'incorpora, acompanyat d'una declaració jurada de l'esmentat soci on manifeste que les dades que consten en el dit informe es corresponen fidelment amb la realitat (segons model).  
c) Alta en el règim de la Seguretat Social que corresponga, del soci treballador o de treball que s'incorpore.  
d) Certificat, o informe, expedit pel Servici Públic d'Ocupació, acreditatiu de la data d'inscripció com a sol·licitant d'ocupació de la persona per la incorporació de la qual se sol·licite l'ajuda i període d'antiguitat de la dita inscripció, excepte quan el treballador vinculat a l'empresa amb contracte laboral de caràcter temporal s'incorpore a l'empresa com a soci treballador o soci de treball.  
e) Certificat en què es faça constar la data d'alta i permanència com a soci treballador o de treball del desempleat incorporat. En el cas de les societats laborals, s'acompanyarà la corresponent escriptura pública en què es documente la subscripció d'accions o participacions, de classe laboral, en quantia suficient per a complir el requisit a què es referix la base 15.7.  
f) Certificat en què es faça constar que en la data d'incorporació del nou soci l'ocupació no és inferior a la mitjana dels 12 mesos anteriors a la dita data. En el cas que la cooperativa o societat laboral no porte un any en funcionament, el certificat estarà referit al període comprés entre l'inici de l'activitat d'esta i la data de la sol·licitud.  
g) Certificat en què es faça constar que el soci treballador o de treball que s'incorpora no ha tingut tal condició en la societat en els dos anys anteriors a la seua incorporació.  
h) En el supòsit previst en la lletra d de l'apartat 1 de la base 15, resolució de reconeixement de l'abonament de la prestació per desocupació en la seua modalitat de pagament únic del treballador que s'incorpora com a soci, acompanyada, si és el cas, del document acreditatiu del període reconegut de prestació contributiva per desocupació.   
i) Quan es tracte de dones desempleades que s'incorporen com a sòcies treballadores o de treball en els 24 mesos següents a la data del part, certificat del Registre Civil, llibre de família o certificat dels servicis socials competents, acreditatiu de la data del naixement, adopció o acolliment del fill.  
j) En el supòsit previst en l'epígraf f de l'apartat 1 de la base 15, relatiu a persones discapacitades, certificació acreditativa de la dita condició i del grau reconegut.  
k) En el supòsit previst en la lletra g de l'apartat 1 de la base 15, relatiu a desempleats en situació d'exclusió social, certificat que acredite la dita situació, expedit pels servicis socials de la corresponent Administració pública.  
l) Quan la incorporació del desempleat a una societat laboral es realitze amb jornada a temps parcial, una còpia del contracte de treball. En el cas d'incorporació a una cooperativa, certificat en què es faça constar la duració de la jornada que té fixada la persona que s'incorpora, i el percentatge que suposa sobre la jornada completa.  
m) En el supòsit de treballadors prèviament vinculats a l'empresa per contracte laboral de caràcter temporal, còpia del contracte de treball.  
n) Declaració relativa a l'assumpció de l'obligació sobre el termini de manteniment de l'ocupació assenyalada en l'apartat f de la base 9.  
En els supòsits d'ajudes per manteniment, arreplegades en la base 15, haurà d'aportar-se, amb la sol·licitud que es formule, informe actualitzat de vida laboral del treballador o treballadors per la incorporació dels quals se sol·licite l'ajuda, acompanyat de la declaració jurada esmentada anteriorment en la lletra b.   
Els certificats a què es fa referència en els epígrafs e, f, g i l d'este apartat hauran de ser expedits pel titular de l'òrgan estatutari a què corresponga la dita funció.  
2. En les actuacions per a projectes d'inversió assenyalades en la base 16, s'aportarà, a més de la documentació que s'exigix en esta, una memòria econòmica del projecte, pressupost de la inversió, el pla de finançament, documentació justificativa de la necessitat de les inversions per a la posada en funcionament, ampliació o incorporació de noves tecnologies de la informació i les comunicacions a la cooperativa o societat laboral, així com balanç (amb l'actiu i el passiu) i compte de pèrdues i guanys dels dos últims exercicis, llevat que l'entitat siga de nova creació, i en este cas presentarà els formulats des de la data de la seua inscripció en el registre corresponent. Així mateix, haurà d'acreditar-se, per mitjà de certificació referida als llibres de socis, o per mitjà de certificació de vida laboral corresponent a l'empresa sol·licitant, l'increment net, en els 24 mesos anteriors a la data de la presentació de la sol·licitud, del nombre dels llocs de treball creats per l'empresa, per a socis treballadors o de treball i per a treballadors indefinits no socis, indicant els que ho siguen a temps complet i els que es cobrisquen per mitjà de treball a temps parcial, i en este últim cas s'ha d'especificar la duració de la jornada setmanal corresponent. A estos efectes s'ha d'adjuntar informe de vida laboral dels socis i els treballadors la relació dels quals sociolaboral haja variat en el període referit.  
  
En les sol·licituds de subvenció a la inversió les factures proforma o pressupostos s'acompanyaran quan així ho requerisca la naturalesa de l'actuació subvencionable, de projecte tècnic en els termes de l'article 46.3 del Text Refós de la Llei d'Hisenda Pública de la Generalitat Valenciana.   
Quan la inversió es materialitze en obra civil, el pressupost estarà convenientment detallat, i s'hi ha d'adjuntar un programa d'actuació amb indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals se sol·licita la subvenció tenint en compte el termini màxim de justificació establit en la base 10.5.   
De la mateixa manera s'aportarà, si és el cas, la documentació acreditativa d'estar afectat per un expedient de regulació d'ocupació o per una jubilació d'empresari individual.  
3. En les actuacions per a les quals se sol·liciten subvencions per prestació d'assistència tècnica ressenyades en la base 17:  
a) Per als servicis d'assessorament, estudis, informes econòmics o auditories, s'ha d'adjuntar un índex del contingut del treball que s'ha de dur a terme, un pressupost detallat d'este, una còpia del contracte, així com una memòria de l'entitat o currículum de la persona que duga a terme l'estudi o assessorament.  
b) En les subvencions per contractació, s'ha d'adjuntar el contracte de treball, el currículum de la persona contractada, l'escriptura pública dels poders atorgats i la documentació acreditativa de la seua inclusió en els grups 1 o 2 de cotització a la Seguretat Social.  
c) En el cas que els beneficiaris siguen entitats associatives de cooperatives o de societats laborals, han d'aportar, a més, una memòria del pla d'actuació, que ha de contindre, com a mínim:  
  
1. Denominació, NIF i domicili social de les empreses que participaran del servici.  
2. Sector a què pertanyen, excloent-ne els no previstos en estes bases.  
3. Àmbit geogràfic del pla d'actuació.  
4. Pressupost detallat de l'actuació.  
5. Criteris d'imputació de l'import de la subvenció a cada una de les societats a les quals es preste el servici.  
6. Previsió sobre la contribució al finançament del pla per cada una de les empreses receptores del servici d'assistència tècnica.  
  
Base 20. Liquidació  
1. La subvenció es lliurarà una vegada el beneficiari justifique la realització del objecte de la subvenció.  
2. S'entén justificada la subvenció amb la presentació del corresponent compte justificatiu, acompanyat del que s'indica a continuació:  
a) En la subvenció per incorporació de socis treballadors o socis de treball a cooperatives i societats laborals per mitjà de la presentació de la documentació exigida en la base 19.1.  
b) En la subvenció a la inversió per mitjà de la presentació d'originals de les factures definitives o, si és el cas, certificacions d'obra o d'instal·lació tècnica acompanyades dels informes tècnics o facultatius i dels permisos i llicències que necessite la realització de l'obra o instal·lació, així com els altres documents justificatius de la inversió realitzada d'acord amb la legalitat vigent i amb el que establix la base 16, acompanyats d'acreditació del pagament total d'estes o de la corresponent anualitat, si la resolució de concessió de la subvenció expressament autoritza el seu caràcter plurianual. L'acreditació del pagament ha de reunir els requisits exigits en la base 10.  
c) En la subvenció per prestació d'assistència tècnica, per mitjà de la presentació de l'original del contracte de treball, acompanyat de l'acreditació dels corresponents pagaments efectuats al treballador, així com de les cotitzacions a la Seguretat Social o, si és el cas, dels originals de les factures definitives acreditatives de l'actuació realitzada, així com la documentació exigida en la base 19.3. L'acreditació del pagament ha de reunir els requisits exigits en la base 10.  
  
  
ANNEX II  
  
Normes per a l'aplicació dels criteris de valoració dels expedients d'ajuda presentats per empreses d'economia social, a l'empara de les bases per a la concessió d'ajudes destinades al foment de les cooperatives i societats laborals  
  
Cada un dels expedients de sol·licitud d'ajuda presentats serà valorat per la comissió creada a este efecte per la base 6.4, de conformitat amb les següents  
  
Normes de valoració  
1. De conformitat amb el que disposa la base 5.2 de l'esmentada orde d'ajudes, la puntuació màxima a atorgar per cada un dels criteris que es detallen a continuació serà de 10 punts.  
a) Ocupació generada. Es referirà a l'ocupació estable creada per l'empresa sol·licitant en els 12 mesos anteriors a la data de presentació de la sol·licitud, i es distingirà entre socis treballadors o de treball i treballadors no socis, amb alta efectiva en el règim de la Seguretat Social que corresponga i que no hagen causat baixa en la data de la presentació de la sol·licitud, i per este concepte s'assignarà la puntuació següent:  
  
Per cada treballador contractat amb caràcter indefinit: 0,5 punts.  
Per cada soci treballador integrat: 3 punts.  
b) Percentatge de dones en l'ocupació generada: s'assignarà de 0 a 10 punts en funció del percentatge de sòcies treballadores o treballadores contractades amb caràcter indefinit sobre l'ocupació total previst en l'apartat anterior, segons els trams que figuren a continuació:   
  
Fins al 10%: 1 punt.  
Fins al 20%: 2,50 punts.  
Fins al 30%: 4 punts.  
Fins al 40%: 6 punts.  
Fins al 60%: 8 punts.  
Més del 60%: 10 punts.  
En el cas que l'ocupació femenina indefinida, computable a estos efectes, creada per l'empresa en els últims 12 mesos, no siga superior a quatre llocs de treball, la puntuació assignada es reduirà a la mitat de la que correspondria segons la taula precedent.  
c) Contribució a la integració de col·lectius en situació d'exclusió social. En relació amb l'ocupació generada de l'apartat a, l'exclusió social s'acreditarà pels corresponents servicis socials competents i queda determinada per la pertinença a algun dels col·lectius següents regulats en la Llei 43/2006, de 29 de desembre, per a la Millora del Creixement i de l'ocupació (disposició addicional segona) (BOE de 30 de desembre), i modificats per la Llei 44/2007, de 13 de desembre, per a la Regulació del Règim de les Empreses d'Inserció (BOE de 14 de desembre):   
1. Perceptores de rendes mínimes d'inserció, o qualsevol altra prestació d'igual o semblant naturalesa, segons la denominació adoptada en cada comunitat autònoma, així com els membres de la unitat de convivència beneficiaris d'aquesta.  
2. Persones que no puguen accedir a les prestacions a què fa referència en el paràgraf anterior, per alguna de les causes següents:  
- Falta de període exigit de residència o empadronament, o per a la constitució de la unitat perceptora.  
- Haver esgotat el període màxim de percepció legalment establit.  
  
3. Jóvens majors de 18 anys i menors de 30, procedents d'institucions de protecció de menors.  
4. Persones amb problemes de drogodependència o altres trastorns addictius que es troben en processos de rehabilitació o reinserció social.  
5. Interns de centres penitenciaris la situació penitenciària dels quals els permeta accedir a una ocupació i la relació laboral dels quals no estiga inclosa en l'àmbit d'aplicació de la relació laboral especial regulada en l'article 1 del Reial Decret 782/2001, de 6 de juliol, així com alliberats condicionals i exreclusos.  
6. Menors interns inclosos en l'àmbit d'aplicació de la Llei Orgànica 5/2002, de 12 de gener, reguladora de la responsabilitat penal dels menors la situació dels quals els permeta accedir a una ocupació i la relació laboral dels quals no estiga inclosa en l'àmbit d'aplicació de la relació laboral especial que es referix l'article 53.4 del reglament de l'esmentada llei, aprovat pel Reial Decret 1774/2004, de 30 de juliol, així com els que es troben en situació de llibertat vigilada i els exinterns.  
7. Persones procedents de centres d'allotjament alternatiu autoritzat per les comunitats autònomes i les ciutats de Ceuta i Melilla.  
  
8. Persones procedents de servicis de prevenció i inserció social autoritzats per les comunitats autònomes i les ciutats de Ceuta i Melilla.  
S'assignarà la puntuació següent:  
Per cada treballador contractat indefinit: 4 punts.  
Per cada soci treballador integrat: 6 punts.  
d) Activitats exercides en el marc dels nous jaciments d'ocupació definits per la Unió Europea. Es valorarà la dedicació de l'empresa a les activitats següents, només quan s'establisquen expressament en els estatuts socials de l'empresa com a objecte social d'esta:  
  
1. Servicis de la vida quotidiana   
1.1. Servicis a domicili, com: producció i repartiment de menjars a domicili, repartiment de mercaderies a domicili, atenció domiciliària a persones d'edat o acompanyament de persones a l'exterior, centres de dia per a persones de la tercera edat.  
1.2. Atenció a la infància, com: guarderies, colònies escolars o esportives, activitats extraescolars esportives o atenció durant malalties.  
1.3. Noves tecnologies de la informació i les telecomunicacions, entre les quals està: telemedicina, aplicacions telemàtiques, comerç telemàtic, accés a la informació (Internet), oci multimèdia, teleservicis, programari especialitzat, teleadministració, suport al teletreball, racionalització de transports públics, etc.  
1.4. Ajudes als jóvens amb dificultats, dins de les quals hi ha: ajudes a minusvalideses, reinserció de delinqüència o reinserció de la drogoaddicció.  
2. Servicis de millora de la qualitat de vida, es consideraran com a tals:  
2.1. Millora d'allotjaments: rehabilitació d'interiors o exteriors d'immobles o manteniment o vigilància d'estos.  
2.2. Servicis de seguretat: vigilància de llocs o instal·lacions, així com televigilància.   
2.3. Transports col·lectius locals: millora del confort tècnic dels transports col·lectius, informació, vigilància de vehicles, noves formes de transport col·lectiu (associacions locals de bus i taxi, associacions del sector, subministraments, etc.).  
2.4. Revalorització d'espais urbans, manteniment d'edificis públics, remodelació i rehabilitació, actuacions amb elevada utilització de llocs de treball especialitzats que permeten mantindre oficis, etc.  
2.5. Comerç de proximitat, que s'adapten als canvis poblacionals o a les noves formes de vida.  
2.6. Gestió de l'energia, estalvi energètic, utilització de noves fonts d'energia o assessorament a l'estalvi energètic.  
3. Servicis d'oci, entre els quals es consideren els següents:  
3.1. Turisme: rural, d'aventura, cultural, especialitzat, organització d'activitats i esdeveniments, etc.  
3.2. Audiovisuals: producció o distribució de pel·lícules o TV, televisió interactiva, etc.  
3.3. Valoració del patrimoni cultural: artesans restauradors, centres culturals, difusió cultural (guies, editors, etc.).  
3.4. Desenrotllament de cultura local: potenciació cultural local, difusió i conservació cultura local, etc.  
3.5. Esport: gestió de clubs, inserció per l'esport, esport professional, etc.  
4. Servicis mediambientals  
4.1. Gestió de residus: recollida, tractament, selecció i comercialització dels residus.   
4.2. Gestió de l'aigua: protecció de fonts, neteja de cursos fluvials, gestió d'infraestructures, utilització de l'aigua com a element de l'oci, etc.  
4.3. Protecció i manteniment de zones naturals: control de degradació, protecció d'espais, programació de parcs naturals, reforestació, etc.  
4.4. Reglamentació i control de la pol·lució, i instal·lacions corresponents: aportació de béns i servicis relacionats amb energies menys contaminants, tecnologies d'economització energètica, etc.  
Puntuació:  
- Si en l'objecte social de l'empresa concorre una activitat de les que s'indiquen: 5 punts.  
- Si concorren dos o més d'estes activitats: 10 punts.  
e) Incorporació de noves tecnologies de la informació i les comunicacions. Com ara aplicacions telemàtiques, accés a la informació per Internet, comerç electrònic, programari especialitzat, pàgines web, etc. Es valorarà la documentació -que s'adjunte a la memòria- acreditativa de la incorporació efectuada fins a la data de presentació de la sol·licitud.  
Puntuació:  
- Si s'incorpora una tecnologia: 5 punts.  
- Si se n'incorporen dos o més: 10 punts.  
f) Desenrotllament de projectes I+D+i: investigació més desenrotllament més innovació. S'acreditarà esta circumstància per mitjà de l'aportació, amb la memòria, de còpia de la resolució administrativa, datada dins dels 12 mesos anteriors al dia de presentació de la sol·licitud, que reconega l'empresa com a desenrotlladora de projectes d'esta naturalesa, amb independència que el projecte o projectes hagen sigut mereixedors de subvencions o altres ajudes públiques.  
Puntuació:  
- Si l'empresa ha sigut reconeguda per l'administració en l'esmentat termini de 12 mesos com a desenrotlladora d'un projecte d'investigació o desenrotllament o innovació: 5 punts.  
- Si li ha sigut reconegut eixe caràcter en dos o més resolucions administratives, en diferents projectes: 10 punts.  
g) Incidència en la creació i manteniment de l'ocupació en l'entorn geogràfic en què es duga a terme l'actuació: es valorarà primant els llocs de treball creats o mantinguts en centres de treball ubicats en les comarques amb volum d'ocupació més baix o nombre més gran de desempleats inscrits, segons el detall següent:  
Puntuació:   
1. Quatre punts: el Camp del Túria, la Plana d'Utiel-Requena, la Vall de Cofrents-Aiora, la Canal de Navarrés, la Costera, el Comtat, l'Alt Vinalopó, el Baix Maestrat.  
2. Cinc punts: els Ports, l'Alt Maestrat, l'Alt Palància, l'Alt Millars, la Marina Alta, la Foia de Bunyol, els Serrans, el Racó d'Ademús  
  
3. Sis punts: la Ribera Baixa, la Ribera Alta, la Safor, la Marina Baixa, l'Alcoià, el Vinalopó Mitjà.  
4. Huit punts: la Vall d'Albaida, la Plana Alta, l'Horta Nord, València, l'Alacantí, el Camp de Morvedre.  
5. Deu punts: l'Alcalatén, la Plana Baixa, el Baix Vinalopó, el Baix Segura, l'Horta Sud, l'Horta Oest.  
En el cas que la creació d'ocupació s'haja produït en centres de treball corresponents a dos o més comarques, s'assignarà la valoració corresponent a la comarca amb puntuació més alta.  
h) Contribució a la millora del medi ambient:  
- Es valorarà la documentació acreditativa d'utilització d'energies renovables en funció de la inversió realitzada per l'empresa en els dotze mesos anteriors a la data de presentació de la sol·licitud d'ajuda, amb la següent  
Puntuació   
De 3.000 a 8.000 euros: 2 punts.  
De 8.001 a 15.000 euros: 5 punts.  
Més de 15.000 euros: 10 punts.  
- S'assignarà una valoració de 10 punts quan la sol·licitant presente Certificació de Gestió Ambiental ISO 14906 o Certificació de Verificació Mediambiental EMAS (sigles de Sistema de Gestió i Auditoria Mediambiental, en anglés).  
- S'assignaran 5 punts en el cas que l'empresa tinga com a objecte social, segons els seus estatuts, l'exercici d'activitats directament vinculada amb la millora del medi ambient.   
2. De conformitat amb el que disposa la base 5.3 de l'esmentada orde d'ajudes, per al cas de subvencions a la inversió, i atenent la naturalesa i l'entitat del projecte empresarial i d'inversió, que s'ha d'acreditar per mitjà de la presentació de la documentació corresponent, la puntuació addicional màxima de 20 punts s'atorgarà segons els criteris que es detallen a continuació:  
a) Si el projecte d'inversió materialitza acords d'intercooperació entre empreses d'economia social: fins a 10 punts.  
b) Si el projecte es destina a activitats industrials que suposen innovació o diversificació respecte a les tradicionals de les empreses valencianes d'economia social: fins a 5 punts.  
c) Si el projecte comporta una previsió de creació d'ocupació, addicional al valorat en els criteris a què fa referència l'apartat 1 anterior: fins a 10 punts. Es podrà incrementar en 5 punts més la valoració d'este apartat si la generació d'ocupació es produïx en comarques que patixen processos de despoblació o especialment afectades per la desocupació, entenent-se, a estos efectes que patixen processos de despoblació les comarques interiors i per especialment afectades per la desocupació les que, de conformitat amb l'apartat 1.g d'estes mateixes regles, es valoren amb una puntuació de 8 o més punts.